चंपारण बिहार के मनोज कुमार ने ‘जो लरे दीन के हेत’ के लिए मुझे ढेर सारी बधाई से नवाजा है । एक पार्ट में समाप्त उपन्यास भी उन्हें पूर्णतया संतोषजनक, उम्मीद से कहीं अधिक खरा और शत प्रतिशत संतुष्टिदायक लगा । मेरी मेहनत इन्हें हर पृष्ठ पर देखने को मिली, एक एक शब्द व संवाद कसा हुआ, रोचक, तेज रफ्तार, पठनीय लगा । उपन्यास ने ऐसा समा बांधा जैसे दशहरे-दीवाली का एडवांस बोनस मिल गया । ‘पैंसठ लाख की डकैती’ उन्होंने कोई दो दशक पूर्व पढ़ी थी लेकिन मायाराम बावा के दो सूटकेसों का सवाल हमेशा उनके जहन में खटकता था । अच्छा हुआ कि ‘जो लरे दीन के हेत’ में इस बड़े रहस्य से पर्दा उठ गया जो बड़ी खूबसूरती से विमल के पिछले कारनामे के बाद नयी कड़ी के तौर पर जुड़ गया । प्रस्तुत उपन्यास को ‘पैंसठ लाख की डकैती - पार्ट 2’ की निगाह से देखा जा सकता है ।